29.6.2023
SL
Uradni list Evropske unije
C 229/15
36. poudarja oblikovanje pobud za kulturno in demokratično izobraževanje, da bi s trajnostnim družbenim in gospodarskim razvojem spodbudili mobilnost in medosebne stike ter vzpostavili močnejše družbe; 37. poudarja, da je treba izboljšati zmogljivosti za napovedovanje in obravnavanje dezinformacijskih dejavnosti, povezanih s covidom-19, in odzivanje nanje ter obravnavati družbeno odpornost na nevarnosti propagande, lažnih novic in sovražnega govora, ne da bi pri tem omejevali svobodo govora medijev; 38. poudarja, da je pomembno ustvariti več kakovostnih delovnih mest za mlade, kar je še posebej zahtevno zaradi strukturnih dejavnikov sprememb, kot so tehnološke inovacije in globalizacija, da bi preprečili morebitne socialno-ekonomske posledice bega možganov iz držav vzhodnega partnerstva; 39. ugotavlja, da so bili med pandemijo covida-19 vsi zdravstveni sistemi držav vzhodnega partnerstva hitro preobremenjeni, zato bi morali oblikovalci politik povečati vzajemnost in financiranje javnega zdravstvenega varstva, da bi povečali pripravljenost; 40. ugotavlja, da je pandemija covida-19 pospešila digitalni prehod in da bi morale države vzhodnega partnerstva ponovno premisliti o trajnostnosti in učinkovitosti sedanjih izobraževalnih modelov; 41. poudarja, da bi morale države vzhodnega partnerstva sodelovati pri izmenjavi izkušenj s politikami okrevanja po pandemiji, da bi okrepile pripravljenost na podobne izzive in vzajemnost v prihodnosti; 42. poudarja, da je potreben jasen okvir za delovna mesta, da bi spodbudili dvojni prehod, zagotovili okrevanje po socialno-ekonomskih posledicah pandemije covida-19, okrepili trajnostno konkurenčnost v prestolnicah, zagotovili dostojna delovna mesta in enake možnosti ter povečali stabilnost in blaginjo v regiji; 43. poudarja, da je treba okrepiti strateške naložbe za trajnostno, zeleno in krožno gospodarstvo, obenem pa izboljšati prehransko varnost v regiji vzhodnega partnerstva; 44. poudarja pomen spodbujanja gospodarskega razvoja z ukrepi, kot so večja povezljivost in regionalni razvoj, trgovina znotraj regije, kmetijstvo in razvoj podeželja z močnim političnim poudarkom na varstvu okolja, da bi okrepili odpornost na podnebne spremembe, pospešili prehod na nizkoogljično krožno gospodarstvo in razvili digitalno gospodarstvo; 45. ugotavlja, da je pomembno okrepiti tehnično strokovno znanje in zmogljivosti, da bi uvedli okvire za spremljanje, poročanje in preverjanje domačih emisij v skladu z novim okvirom za večjo preglednost v okviru Pariškega sporazuma; 46. pozdravlja gospodarski in naložbeni načrt vzhodnega partnerstva, ki naj bi iz proračuna EU mobiliziral 2,3 milijarde EUR v obliki nepovratnih sredstev, mešanega financiranja in jamstev, da bi podprli okrevanje po pandemiji in trajnostno preoblikovali gospodarstva držav vzhodnega partnerstva, da bi postala odpornejša in bolj povezana; ugotavlja, da bi lahko načrt spodbudil do 17 milijard EUR javnih in zasebnih naložb; 47. poziva vse deležnike v EU in državah vzhodnega partnerstva, naj okrepijo prizadevanja za izvajanje odmevnih vodilnih pobud, vključno s projekti, namenjenimi razvoju povezljivosti v Črnem morju, kot so črnomorski podvodni prenosni električni kabel in optični kabel ter direktne trajektne in oskrbovalne storitve med Gruzijo in državami članicami EU (Romunijo in Bolgarijo), kar bi skrajšalo čas tranzita in prometa ter povečalo dostopnost teh regij; 48. opozarja, da bo Evropska unija še naprej podpirala tiste države vzhodnega partnerstva, ki želijo okrepiti svojo odpornost in stabilnost v regiji, in sicer z različnimi vrstami sodelovanja in udeležbe, tudi s kibernetskimi, hibridnimi in drugimi nevojaškimi sredstvi.